PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/DZ/P/2/070						 Bratislava 02. apríl 2004

Predsedníčka Protimonopolného úradu Slovenskej republiky v Bratislave, ako orgán príslušný na konanie podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov, na návrh osobitnej komisie, na základe rozsudku Najvyššieho súdu Slovenskej republiky č. 4 Sž 23/03 zo dňa 16.09.2003, podľa § 12 ods. 4 písm. c) zákona č. 188/1994 Z.z. o ochrane hospodárskej súťaže v znení neskorších predpisov konanie vo veci uloženia povinnosti podnikateľovi Slovak Telecom, Námestie slobody 6, 817 62 Bratislava odstrániť závadný stav podľa § 11 ods. 1 písm. f) zákona č. 188/1994 Z.z. o ochrane hospodárskej súťaže v znení neskorších predpisov 

zastavuje

pretože dôvod na konanie nebol daný. 

Odôvodnenie:

Dňa 30.07.2002 vydala predsedníčka Protimonopolného úradu SR rozhodnutie č. 2002/DZ/P/2/157, ktorým rozhodla tak, že rozhodnutie Protimonopolného úradu Slovenskej republiky, IV. výkonného odboru (ďalej len „úrad“) č. 2000/DZ/4/1/271 zo dňa 29.09.2000 mení takto: 

Bod 1 výrokovej časti rozhodnutia znie:

podľa § 11 ods. 1 písm. e) zákona č. 188/1994 Z.z. o ochrane hospodárskej súťaže v znení neskorších predpisov (ďalej len „zákon“) konanie podnikateľa Slovenské telekomunikácie, a.s., Námestie slobody 6, 817 62 Bratislava (ďalej len „ST, a.s.“), spočívajúce v uplatňovaní rozdielnych podmienok pri kalkulovaní a fakturovaní ceny za poskytovanie služby INTERCONNECT a služby ACCESS (poskytovaných na základe Doplnku č. 6 zo dňa 17.03.2000 k Cenníku telekomunikačných služieb účinného odo dňa 01.07.1999) pre podnikateľa ST, a.s. na jednej strane a  pre ostatných poskytovateľov internetových služieb na strane druhej, malo povahu zneužitia dominantného postavenia podľa § 7 ods. 5 písm. c) zákona na relevantnom trhu prenájmu digitálnych okruhov, následkom ktorého bolo znevýhodnenie ostatných poskytovateľov internetových služieb na dotknutom relevantnom trhu poskytovania internetových služieb. 

Bod 2 výrokovej časti rozhodnutia znie: 

	podľa § 11 ods. 1 písm. e) zákona konanie podnikateľa ST, a.s., spočívajúce vo faktúrovaní rozdielnych cien za prenájom štandartného digitálneho okruhu v mesiacoch máj a jún 2000 užívateľom služby prenájmu štandartného digitálneho okruhu nemá povahu zneužitia dominantného postavenia podľa § 7 ods. 4 zákona v spojení s § 7 ods. 5 zákona. 

Bod 3 výrokovej časti rozhodnutia znie:

	podľa § 11 ods. 1 písm. e) zákona konanie podnikateľa ST, a.s spočívajúce v období od 01.01.2002 v neposkytovaní prístupu k miestnym vedeniam má povahu zneužitia dominantného postavenia na relevantnom trhu poskytovania prístupu k miestnym vedeniam podľa § 7 ods. 5 písm. b) zákona, následkom ktorého je obmedzenie odbytu pri poskytovaní internetových služieb jednotlivými poskytovateľmi internetových služieb.

Bod 4 výrokovej časti rozhodnutia znie:

	podľa § 11 ods. 1 písm. e) zákona konanie podnikateľa ST, a.s. odo dňa 01.05.2000 do 31.12.2001 pri poskytovaní telekomunikačnej služby „Analóg plus“ podľa Doplnku č. 6 zo dňa 17.03.2000 k Cenníku telekomunikačných služieb účinného odo dňa 01.07.1999, položka I.13 malo povahu zneužitia dominantného postavenia podľa § 7 ods. 5 písm. c) zákona na relevantnom trhu prístupu k miestnym vedeniam, tým, že skupine poskytovateľov internetových služieb, ktorí boli odberateľmi služby „Prenájom miestnych analógových vedení“ od podnikateľa ST, a.s. do 01.04.2000 bolo umožnené odoberať telekomunikačnú službu „Analóg plus“, ostatným poskytovateľom internetových služieb prístup k telekomunikačnej službe „Analóg plus“ nebol umožnený. Uvedeným konaním podnikateľ ST, a.s. vytvoril nerovnaké podmienky na dotknutom relevantnom trhu poskytovania internetových služieb.

Bod 5 výrokovej časti rozhodnutia znie:

	podľa § 11 ods. 1 písm. e) zákona konanie podnikateľa ST, a.s. spočívajúce v odmietnutí prístupu k miestnym vedeniam, ako k unikátnemu zariadeniu odo dňa 31.12.2001 pre poskytovateľov internetových služieb má povahu zneužitia dominantného postavenia podľa § 7 ods. 4 na relevantnom trhu prístupu k miestnym vedeniam.

Bod 6 výrokovej časti rozhodnutia znie:

	podľa § 11 ods. 1 písm. f) zákona ukladá podnikateľovi ST, a.s. povinnosť poskytnúť prístup k miestnym vedeniam pre jednotlivých poskytovateľov internetových služieb.

Uvedené rozhodnutie predsedníčky úradu nadobudlo právoplatnosť dňa 01.08.2002. Podnikateľ ST, a.s. voči nemu podal žalobu na Najvyšší súd Slovenskej republiky (ďalej len „NS SR“). NS SR po preskúmaní napadnutého rozhodnutia z dôvodov uvedených v žalobe a po prejednaní veci na nariadenom pojednávaní dospel k záveru, že žaloba bola len čiastočne dôvodná. Na základe uvedeného právneho názoru rozhodol rozsudkom č. 4 Sž 23/03 zo dňa 16.09.2003 tak, že rozhodnutie predsedníčky úradu č. 2002/DZ/P/157 zo dňa 30.07.2002 v časti bodu 6. zrušuje a vec vracia úradu na ďalšie konanie. Vo zvyšku žalobu zamietol. 

Predmetný rozsudok NS SR nadobudol právoplatnosť dňa 15.01.2004.  Na základe tejto skutočnosti a v súlade s právnym názorom NS SR odvolací orgán pokračoval v konaní podľa § 11 ods. 1 písm. f) vo veci uloženia povinnosti podnikateľovi ST, a.s. poskytnúť prístup k miestnym vedeniam pre jednotlivých poskytovateľov internetových služieb a dospel k nasledovným záverom.

Podľa § 11 ods. 1 písm. e) zákona patrí do kompetencie úradu vydávať rozhodnutie o tom, či určité konanie má povahu zneužitia dominantného postavenia na trhu podľa § 7 zákona. Zároveň ustanovenie § 11 ods. 1 písm. f) zákona úradu umožňuje vydať rozhodnutie o povinnosti zdržať sa zneužívania dominantného postavenia na trhu a odstrániť závadný stav, ak odporuje zákazu uvedenému v § 7 zákona.

V žalobou napadnutom rozhodnutí úrad preukázal zneužitie dominantného postavenia na príslušných relevantných trhoch podnikateľom ST, a.s. a zároveň mu uložil povinnosť na odstránenie závadného stavu. NS SR potvrdil rozhodnutie úradu ohľadom porušenia zákazu zneužívať dominantné postavenie podnikateľa ST, a.s.. Táto vec je preto podľa názoru odvolacieho orgánu ukončená, body 1 až 5 výroku rozhodnutia predsedníčky úradu č. 2002/DZ/P/157 zo dňa 30.07.2002 sú právoplatné a predmetným rozsudkom NS SR bola žaloba v tejto časti rozhodnutia zamietnutá. V zmysle uvedeného sa nimi preto odvolací orgán nezaoberal.  

V časti bodu 6. rozhodnutia, týkajúcej sa uloženia povinnosti na nápravu, NS SR konštatoval, že táto časť výroku je neurčitá, nakoľko podnikateľovi ST, a.s. ako poskytovateľovi služby na zmluvnom základe paušálne ukladá nekonkrétnu povinnosť poskytovať služby pre nekonkrétne subjekty bez akejkoľvek vecnej, časovej, miestnej či cenovej špecifikácie. Časť 6. výroku rozhodnutia preto NS SR zrušil a vec vrátil úradu na ďalšie konanie.

Po oboznámení sa so závermi NS SR, ako aj po následnom prehodnotení obsahu bodu 6. výroku predmetného rozhodnutia, sa odvolací orgán stotožňuje s konštatovaním NS SR, že takto uložená povinnosť podnikateľovi ST, a.s. je neurčitá, nevykonateľná a teda aj úradom nekontrolovateľná. 

Z predmetného rozsudku NS SR jednoznačne vyplýva, že podnikateľ ST, a.s. zneužil  svoje dominantné postavenie.  Je teda zrejmé, že sa konaním uvedeným vo výroku predmetného rozhodnutia predsedníčky úradu dopustil protiprávneho konania. 

Ustanovenie § 7 ods. 4 zákona ustanovuje, že zneužívanie dominantného postavenia na trhu je zakázané. Podľa názoru odvolacieho orgánu v tomto prípade na účely tohto správneho konania je postačujúca identifikácia protiprávneho konania podnikateľa ST, a.s.,  pretože akékoľvek pokračovanie, resp. opätovné konanie takéhoto charakteru zo strany podnikateľa ST, a.s. by znamenalo ďalšie porušovanie zákona a bolo by protiprávnym konaním, umožňujúcim úradu v takejto veci konať a podnikateľa ST, a.s. sankcionovať. Samotná identifikácia protiprávneho konania, t.j. zákazu zneužívať dominantné postavenie vo výroku rozhodnutia popísaným spôsobom, podľa názoru odvolacieho orgánu dostatočným spôsobom zabraňuje podnikateľovi ST, a.s. v prípadnom ďalšom konaní v rozpore so zákonom.  

V súlade s uvedeným právnym názorom odvolací orgán konanie vo veci uloženia povinnosti podnikateľovi ST, a.s. odstrániť závadný stav podľa § 11 ods. 1 písm. f) zákona zastavil.  

Poučenie:
	
Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní nemožno odvolať. Proti tomuto rozhodnutiu možno podať žalobu podľa § 247 Občianskeho súdneho poriadku na Najvyšší súd Slovenskej republiky do dvoch mesiacov od jeho doručenia.    

							        Danica Paroulková
						predsedníčka Protimonopolného úradu SR

Rozhodnutie sa doručí:

1. Slovak Telecom, a.s., Námestie slobody 6, 817 62 Bratislava

2. Protimonopolný úrad Slovenskej republiky, odbor zneužitia dominantného postavenia